1) ปัจจัยความเสี่ยง

1.1 ความเสี่ยงที่เกิดจากการพึ่งพาผู้แทนจำหน่ายรายใหญ่

  บริษัทฯ ได้ทำสัญญาว่าจ้างผู้แทนจำหน่าย 2 รายหลัก คือ บริษัท ทีโอเอ เพ้นท์ (ประเทศไทย)
  จำกัด และบริษัท วิคเตอร์ มาร์เก็ตติ้ง จำกัด
  ให้เป็นผู้จัดจำหน่ายและกระจายสินค้าเข้าสู่ช่องทางการจัดจำหน่ายประเภทต่างๆ ได้แก่
  ร้านค้าอุปกรณ์ก่อสร้าง ห้างสรรพสินค้า ร้านค้าปลีกสมัยใหม่ (Modern Trade)
  ซุปเปอร์มาร์เก็ต ดิสเค้าท์สโตร์ ร้านค้าสะดวกซื้อ (Convenience Store) เป็นต้น
  ทั้งนี้สองบริษัทได้เป็นผู้แทนจำหน่ายสินค้าของบริษัท เชลล์ แห่งประเทศไทย มานานกว่า 20 ปี
  ตั้งแต่ก่อนการโอนธุรกิจมาให้กับบริษัทฯ ซึ่งช่วยให้บริษัทฯ
  สามารถดำเนินธุรกิจได้อย่างต่อเนื่องไม่จำเป็นต้องลงทุนและพัฒนาบุคลากรในเรื่องการกระจายสินค้า
  อีกทั้งผู้แทนจำหน่ายมีความชำนาญในช่องทางการจัดจำหน่ายที่ได้รับมอบหมายและมีความคุ้นเคยกับห้างร้าน
  ผู้ค้าส่ง และร้านค้าปลีกเป็นอย่างดี ในปี 2550 สัดส่วนรายได้จากการขายของบริษัทฯ
  ผ่านตัวแทนจำหน่ายทั้ง 2 ราย คิดเป็นประมาณร้อยละ 67.57 ของยอดขายทั้งหมด การที่บริษัทฯ
  พึ่งพาการจำหน่ายสินค้าผ่านผู้แทนหลัก 2 รายนี้
  อาจทำให้เกิดผลกระทบในทางลบต่อผลการดำเนินงานของบริษัทฯ
  หากผู้แทนจำหน่ายไม่สามารถดำเนินการกระจายสินค้าให้แก่บริษัทได้ตามเป้าหมายยอดขายที่ได้ตกลงไว้
  หรือเมื่อผู้แทนจำหน่ายขอยกเลิกการเป็นตัวแทน

  อย่างไรก็ตามเพื่อเป็นการป้องกันความเสี่ยงนี้ บริษัทฯ
  จึงได้แต่งตั้งผู้แทนจำหน่ายในเขตต่างจังหวัดอีก 5 รายใน 5 ภูมิภาค
  ทำให้การแบ่งเขตการขายของผู้แทนจำหน่ายแต่ละรายชัดเจนและสามารถเข้าถึงพื้นที่ได้มากขึ้น
  โดยที่ผู้แทนจำหน่ายเขตในแต่ละภาคอีก 5 บริษัท มียอดซื้อรวมกันเท่ากับร้อยละ 21.74
  ของยอดขายทั้งหมด จะเห็นได้ว่าการพึ่งพาผู้แทนจำหน่ายรายใหญ่ได้กระจายตัวเพิ่มขึ้นเป็น 7
  บริษัท ที่สร้างยอดขายรวมกันถึงร้อยละ 89 ของยอดขายของบริษัท เชอร์วู้ด เคมิคอล ทั้งหมด
  ที่เหลือเป็นการขายตรงถึงผู้ใช้อุตสาหกรรม บริษัทรับจ้างทำความสะอาด
  บริษัทผู้ขายงานบริการรับจ้างกำจัดแมลง ตลาดในส่วนเคมีเกษตร
  ตลาดการประมูลผลิตภัณฑ์เพื่อสาธารณสุขชุมชน และตลาดส่งออก
  คาดว่าในส่วนขายตรงนี้จะสามารถเพิ่มส่วนแบ่งในยอดขายของบริษัทได้มากขึ้นในปีต่อๆ ไป

  1.2 ความเสี่ยงทางด้านความผันผวนของราคาวัตถุดิบ

  ต้นทุนวัตถุดิบถือเป็นค่าใช้จ่ายหลักในการผลิตคือ คิดเป็นร้อยละ 88 ของต้นทุนขาย
  ผลกระทบจากการราคาน้ำมันเบนซินและดีเซล มีผลกระทบโดยตรงต่อต้นทุนสินค้าของบริษัทฯ
  และเป็นสาเหตุให้ราคาวัตถุดิบและบรรจุภัณฑ์หลายชนิดขยับตัวตามขึ้นด้วย เช่นขวดพลาสติค PET
  และฝา
  ความผันผวนของราคาวัตถุดิบส่งผลกระทบโดยตรงต่อต้นทุนการผลิตและผลการดำเนินงานของบริษัทฯ
  เนื่องจากบริษัทฯ ไม่สามารถปรับราคาขายสินค้าให้สอดคล้องกับราคาวัตถุดิบที่ผันผวนได้ทันที

  นอกจากนี้ ในส่วนของวัตถุดิบหลักอื่น อาทิเช่น ก๊าซหุงต้ม (LPG) และตัวทำละลาย (Solvent)
  ซึ่งมีแนวโน้มที่จะผันผวนมากในปี 2551 เช่นเดียวกับปี 2550
  เพราะความไม่แน่นอนของภาวะตลาดโลกทั้งในเรื่องปริมาณการผลิตและปริมาณความต้องการของวัตถุดิบแต่ละรายการ
  ราคาวัตถุดิบสามารถผันผวนได้ทั้งเพิ่มขึ้นและลดลงซึ่งอยู่เหนือความควบคุมของบริษัทฯ

  ดังนั้น เพื่อบรรเทาผลกระทบจากวิกฤตการณ์ดังกล่าวบริษัทฯได้เน้นการควบคุมต้นทุนและค่าใช้จ่าย
  ปรับเปลี่ยนวิธีการทำงาน ตลอดจนการเพิ่มประสิทธิภาพและผลผลิตในการทำงานในหน่วยงานต่าง
  ๆ อย่างใกล้ชิด เช่น การเปลี่ยนระบบการจัดซื้อและควบคุมการผลิตสินค้า
  เพื่อเพิ่มประสิทธิภาพและลดรายจ่ายลง เป็นต้น

  นอกจากนี้บริษัทฯ ยังได้ใช้กลยุทธ์การออกสินค้าที่หลากหลายออกขาย
  ทำให้ต้นทุนสินค้ามีการกระจายตัว
  รวมถึงการบริหารต้นทุนวัตถุดิบและโครงสร้างราคาสินค้าให้มีความสัมพันธ์ในเชิงกำไร
  และลดปริมาณการผลิตหรือยกเลิกการผลิตในรายการสินค้าที่มีต้นทุนวัตถุดิบสูงแต่ยอดขายต่ำ
  เป็นต้น

  1.3 ความเสี่ยงจากการเปลี่ยนแปลงอัตราแลกเปลี่ยน

  เนื่องจากบริษัทฯ มีการนำเข้าวัตถุดิบที่เป็นประเภทสารออกฤทธิ์เข้มข้นจากหลายประเทศ
  ทำให้บริษัทฯ ต้องชำระค่าสินค้าเป็นเงินตราต่างประเทศ
  จึงมีความเสี่ยงจากการเปลี่ยนแปลงอัตราแลกเปลี่ยน อย่างไรก็ตามบริษัทฯ
  เริ่มมีการส่งออกสินค้าและรับชำระค่าสินค้าเป็นเงินตราต่างประเทศจำนวนหนึ่ง
  โดยจะเก็บเงินตราต่างประเทศที่ได้จากการส่งออกไว้ในบัญชีเงินตราต่างประเทศ
  และจะนำเงินตราต่างประเทศดังกล่าวไปชำระค่าวัตถุดิบที่เป็นเงินตราต่างประเทศ
  สำหรับเจ้าหนี้การค้าเงินตราต่างประเทศที่ไม่ได้ครอบคลุมโดยบัญชีเงินตราต่างประเทศและมีจำนวนเงินที่เป็นสาระสำคัญ
  บริษัทฯ จะทำการป้องกันความเสี่ยงจากอัตราแลกเปลี่ยนโดยการซื้อเงินตราต่างประเทศล่วงหน้า
  (Forward Contract)

1.4 ความเสี่ยงจากการเปลี่ยนแปลงอัตราดอกเบี้ย

  บริษัทฯ อาจมีความเสี่ยงจากอัตราดอกเบี้ยของเงินที่บริษัทฯ กู้ยืมจากสถาบันการเงิน
  เนื่องจากสัญญาส่วนใหญ่จะกำหนดอัตราดอกเบี้ยลอยตัว
  การเปลี่ยนแปลงของอัตราดอกเบี้ยอาจส่งผลกระทบต่อภาระต้นทุนทางการเงินของบริษัทฯ ได้
  ดังนั้น บริษัทฯ
  จึงกำหนดนโยบายการบริหารความเสี่ยงดังกล่าวโดยจัดโครงสร้างทางการเงินที่เหมาะสมกับลักษณะของเงินทุน
  กล่าวคือ กรณีรายจ่ายลงทุนต่างๆ ของการขยายโครงการ บริษัทฯ จะใช้แหล่งเงินทุนระยะยาว
  และบริษัทฯ จะใช้แหล่งเงินกู้ระยะสั้นในกรณีเงินทุนหมุนเวียน

ณ สิ้นปี 2550 บริษัทฯ มีเงินกู้ยืมระยะยาว 60 ล้านบาท โดย 11.69
ล้านบาทเป็นส่วนของหนี้สินระยะยาวที่ครบกำหนดชำระภายใน 1 ปี นอกจากนี้ในปี 2550 บริษัทฯ
มียอดขายที่สูงขึ้นจากการลงทุนเพิ่มในโครงการต่างๆ
จึงทำให้อัตราส่วนหนี้สินต่อส่วนของผู้ถือหุ้นปรับตัวเพิ่มขึ้นจาก 0.53 ณ สิ้นปี 2549 เป็น 0.69 ณ
สิ้นปี 2550

1.5 ความเสี่ยงจากการออกสินค้าใหม่

  บริษัท เชอร์วู้ด เคมิคอล มีเป้าหมายที่จะออกสินค้าใหม่ปีละอย่างน้อย 5 ผลิตภัณฑ์
  ก่อให้เกิดความเสี่ยงที่อาจมาจากความล้มเหลวในการสร้างตลาดผลิตภัณฑ์ใหม่
  ทำให้สูญเสียทรัพยากรในขบวนการพัฒนาผลิตภัณฑ์สูญเสียงบประมาณทางการตลาด
  และอาจมีปัญหากับสต็อกสินค้าตลอดจนวัตถุดิบและบรรจุภัณฑ์ที่คงค้างและระบายออกไปไม่ได้

  ทางบริษัทฯจึงพยายามลดความเสี่ยง
  ด้วยการผสมผสานการนำผลิตภัณฑ์ใหม่เข้าสู่ตลาดใหญ่บ้างเล็กบ้าง
  โดยใช้ข้อได้เปรียบของตราสินค้าที่เป็นที่ยอมรับของผู้บริโภคอย่างดีแล้ว
  และสร้างเครือข่ายการกระจายสินค้าให้ได้ลึกและทั่วถึงในเวลาที่สั้นที่สุด

  ผู้แทนจำหน่ายเขตในแต่ละภาคทั้ง 6 บริษัท
  จะมีบทบาทสำคัญในการลดความเสี่ยงของการออกสินค้าใหม่
  และทำให้สินค้าใหม่แจ้งเกิดในตลาดได้รวดเร็วยิ่งขึ้น
  นอกจากนี้ยังได้พยายามพัฒนาสินค้าใหม่โดยการใช้ประโยชน์จากสต็อกวัตถุดิบและบรรจุภัณฑ์ที่ใช้อยู่ให้มากที่สุด
  เพื่อลดความเสี่ยงที่จะเกิดสต็อกคงค้างเคลื่อนไหวช้า
  หรือระบายออกไปไม่ได้ถ้าหากผลิตภัณฑ์ใหม่ไม่ประสบความสำเร็จดังที่คาดหวัง